Nádasi Krisz:

Könyvkiadók kíméljenek!

Online könyvek kiadása ingyen a Libri, Bookline, Google Play és más könyvesboltokban – Gyakorlati kalauz

––––––––

„E-könyv írása, formázása, borítótervezés, könyvkiadás – azt hisszük, ez sok pénzbe kerül, és speciális szakértelem kell hozzá. De Nádasi Krisz forradalmian új kézikönyve megmutatja, hogy mindezt a szerző is képes megoldani. Az útmutató lépésről lépésre végigvezet minket azon az úton, hogy ingyen, maximális jutalékért, írói jogaink megtartása mellett publikáljuk regényünket, verseskötetünket, szakkönyvünket vagy legjobb receptjeinket.

Készíthetünk e-könyvet a saját örömünkre, de ha a szerző ajánlásait követjük, feltölthetjük köteteinket a nagyobb nemzetközi és hazai internetes könyvesboltokba, és még pénzt is kereshetünk vele.

Az igazi bestseller könyvek még a fiókok és winchesterek rejtekében vannak. Ennek a kalauznak a segítségével megszülethet az a könyv, ami felülmúlja „A szürke 50 árnyalata” sikerét! Hajrá, kerüljenek elő a romantikus könyvek a fiókokból, jöjjenek a fantasy könyvek, szülessenek újabb ifjúsági könyvek!

Mától fogva nincs mentség: minden jó történet megjelenhet!”

Copyright Krisz Nádasi, 2015

Cover photo by Javier Lopez (http://javierlopezhernandez.com/)

Author photograph by Zsuzsanna Dénes (http://zsuzsannadenes.blogspot.hu/)

All rights reserved / Minden jog fenntartva

Published by „Krisz Nadasi writes”

http://krisznadasi.wix.com/krisznadasiwrites

––––––––

Ez az e-könyv a személyes példányod. Nem kerülhet eladásra vagy ingyenes átadásra más személynek, akkor sem, ha ingyenes letöltés keretében jutott Hozzád. Ha szeretnéd megosztani másokkal, kérem, hogy minden egyes személy részére külön példányt tölts le belőle! Ha a könyvet úgy olvasod, hogy nem Te vásároltad, illetve nem személyesen Neked töltötték le, kérem, hogy látogass el bármely internetes portálra, ahol kapható, és kérd el, vásárold meg a saját példányod. Innen fogom tudni, hányan olvassák műveimet! Köszönöm, hogy tiszteletben tartod írói munkásságomat!

––––––––

Első kiadás

ISBN: 978-963-12-2193-0

––––––––

Nádasi Krisz további, jelenleg elérhető művei:

Live My Life: Along Comes a Journalist – Regény, angol nyelven

Growing Up and Steinbeck – Novella, angol nyelven

Ki kopog, ki kopog? - Novella egy lányról és egy kisfiúról

Knock-knock – Fenti novella angolnyelvű kiadása

I love her, I love him, I love her not - Regény, angol nyelven (előkészületben)

––––––––

Keira Christie írói néven:

Rejtély az Open Air Hotelben – Krimi

Felettem gyilkosság, alattam buli – Kriminovella

Kinyírják a nemzeti dohányboltosunkat – Kriminovella

Tündérke és Arisztid – Receptes anyaregény 1: Kezdjünk főzni!

Igen, tényleg!

Ha szeretsz, vagy szeretnél könyvet írni, akkor éppen azt a kiadványt olvasod, ami eljuttat Téged oda, hogy saját erőből, egy forint befektetése nélkül ott lehessen az írásod a magyar és nemzetközi e-könyv terjesztő portálokon, maximális jutalék és a szerzői szabadságod megtartása mellett!

Neked íródott ez a kalauz, ha az alábbiak közül akárcsak egy is rád illik:

tele van a szekrényed, a számítógéped regényötletekkel, versekkel, kész írásokkal,

gyakorlati kézikönyvet tervezel írni, például vállalkozásod megtámogatására,

a családod, barátaid, irodalomtanárod folyton noszogat, írjál valamit, mert jó a stílusod,

mindigis szerettél volna írni,

elkezdtél egy blogot és az olvasóid szeretik,

félsz a kiadók visszautasításától,

már minden kiadót megkerestél a kéziratoddal, és eleged van, hogy mindenki nemet mond,

nincs pénzed a magánkiadáshoz, bármennyire is hiszel a művedben,

nem hiszel a nyomtatott könyvben: hiszen a teljes ár nettó részének 5-10%-a landol végül a zsebedben, és a magyar piac úgyis kicsi,

adták már ki könyvedet, és a kiadó átvert, vagy

egyszerűen csak szeretnél írni, megosztani a gondolataidat másokkal!

Ez a kézikönyv részletes, gyakorlati útmutató minden aprósághoz, ami ahhoz kell, hogy megjelentesd az írásaidat e-könyvként, például az alábbi témákban:

írj jó könyvet;

a kézirat formázása;

profi borítótervezés;

hogyan lesz a kéziratból online kiadvány, azaz e-könyv;

ISBN szám igénylés;

bevétel fogadása;

adózással kapcsolatos adminisztratív apróságok;

feltöltés magyar portálokra;

feltöltés nemzetközi boltokba.

És mi kell ehhez:

Az időd! Most, jó előre szólok, hogy életed főművének megírása is sok időbe telik, de a megjelentetés, és később a marketing szintén időigényes. Készülj fel, mert eredményt itt csupán időbefektetéssel fogsz elérni!

Számítógép, MS Word, és egy internet böngésző. Lesznek majd programok, amiket időközben letöltesz, de segítek. Ha Mac-felhasználó vagy, esetleg egyéb szövegszerkesztőt használsz, ami a Microsoft birodalom mezsgyéin kívül esik, az sem probléma, minden lépésnél kitérek rá, neked hogyan kell ugyanezt a kérdést megoldani.

Némi angoltudás. Az internetes felületek jó része angolnyelvű, és mindig mondom majd, hogy mi a következő lépés, de nem árt, ha érted, amit látsz. Fontos, hogy amikor angolnyelvű szerződési feltételekkel találkozol, és ezeket az interneten elfogadod, ez a te felelősséged, akkor is, ha segítségül vázlatosan leírom a fontosabb pontokat a szerződésből!

Türelem. Olyan dologba vágsz most bele, amit Magyarországon még szinte senki nem csinál, és egyébként is bonyolult. Ígérem, a második könyved publikálása már csupán egy párnapos folyamat lesz, mert tényleg gyakorlat teszi a mestert!

Pénz – az nem kell! Kivéve, ha nem tudod rászánni az idődet, és mégis mással csináltatod meg a munkát. Ha így döntesz, akkor is találsz egy fejezetrevaló tippet a könyvben.

Választ fogsz kapni az alábbi kérdéseidre:

Hogyan működik a nyomtatott könyvek piaca?

Mennyit fogok keresni, ha nyomtatásban jelenik meg a könyvem, hagyományos kiadónál?

Érdemes-e magánkiadóhoz fordulnom, vagy saját kiadásban megjelentetni a könyvem (nyomtatásban)?

Mi az az e-könyv? Miben különbözik a nyomtatott könyvtől?

Hogyan működik az e-könyvek piaca?

Milyen jutalékot kapok e-könyveim után?

Ki adja a legtöbb jutalékot?

Hol, kik töltik le a legtöbb e-könyvet?

Hol adjam ki az e-könyvem? Hova töltsem fel?

Kiadjam anélkül, hogy szerkesztő látta volna?

A szerződésekben lemondok-e a jogaimról? Hogyan tarthatom meg a függetlenségem?

Én Mac-en dolgozom, miben más így az e-könyvkiadás?

Linuxon dolgozom, hogyan lesz nekem e-könyvem?

Szerződjek-e minden terjesztővel?

Érdemes a Publiónál e-könyvet kiadni?

Honnan szerezzek borítót?

Hogyan lesz a kéziratomból e-könyv?

Mennyi pénzt kérjek az e-könyvemért?

Érdemes-e ingyen árulni az e-könyvet? Miért?

Honnan lesz a könyvnek ISBN száma?

Mennyi bevételre számítsak?

Hogyan fogom megkapni a pénzt?

Kell-e céget alapítanom, vállalkozói engedélyt kiváltanom a könyvkiadáshoz?

Kell-e adóznom?

Hogyan adózzak?

Írjak-e inkább idegen nyelven?

Hol publikáljam az idegennyelvű könyvem?

Vannak-e olyan szoftverek, amik segítenek az írásban?

Van-e szakirodalma az e-könyv kiadásnak?

Tudsz segíteni abban, hogy jobb író legyek?

Szeretnék találkozni más kezdő írókkal. Hogyan fogjak hozzá?

Szerkesztőt keresek a könyvemhez. Hol találok? Van, aki ingyen megnézi a kéziratomat?

Hogyan gyakoroljam az írást?

Mégis, miről írjak? Milyen könyvet írjak?

Szeretnék előbb pár e-könyvet elolvasni. Hol lehet ilyeneket ingyen letölteni?

Ezekre a kérdésekre (sőt, egy csomó egyéb kérdésre is, ami majd csak útközben merül fel benned), a könyv olvasása során mind választ fogsz kapni. Most is belinkelhetném a válaszok lelőhelyét, de azt hiszem, türelmetlen olvasóim azonnal odaugranának, kihagyva sok fontos részletet. Ígérem, hogy a könyv végén elővesszük újra ezt a listát, és röviden megválaszolok minden kérdést.

A könyv tartalmaz egy részletes linkgyűjteményt is, az alábbi témákban:

Ingyen e-könyv letöltés (magyar és idegennyelvű könyvere külön)

Szakirodalom könyvkiadásról: cikkek, weboldalak, könyvek írásról, szerkesztésről, könyvkiadásról, magánkiadásról magyarul és angolul

Szakirodalom kreatív írásról, könyvírásról

Írói tanfolyamok

Próbaolvasók és szerkesztők keresése (magyar és idegennyelvű)

Borítótervezők

Amatőr írók találkozói

Írói pályázatok

Érdekes kezdeményezések íróknak

Írást segítő szoftverek

A nagyobb e-könyv terjesztő platformok

Terjesztői jutalékok

Angolnyelvű nyomtatott könyvek magánkiadása

Hogyan lehetsz Smashwords reklámpartner

Hol találsz képeket a könyvborítóhoz

Azt szeretném kérni, hogy tegeződjünk. Mától fogva igen sokat fogunk együtt dolgozni, és ezt könnyebb megtenni, ha nem kell „és most a kedves olvasó legyen kedves arra kattintani, hogy” típusú körmondatokban beszélnem.

És mielőtt megkérdeznéd, ki is ez a Nádasi Krisz, aki ebben a témában írt könyvet, gyorsan elmondok magamról pár dolgot.

Gyerekkoromban kezdtem írogatni: történeteket, ötleteket; később ifjúsági magazinokban, majd felnőttként szakmai folyóiratokban publikáltam. 2007-ben jelent meg első könyvem, a „Rejtély az Open Air Hotelben”, egy krimi, Keira Christie álnéven, és bár a könyv fogyott, és a kritikák sem voltak rosszak, én mégis csalódtam a könyvkiadásban. Nagyjából abba is hagytam az írást, illetve angolul kezdtem el írni egy regényt, azt gondolván, inkább a nemzetközi piacon méretem meg magam, mert azt már látom, hogy magyarul nem lehet az írásból megélni. Nem siettem a könyvvel; amikor készen lett, két évre félretettem. Aztán egyik nap megláttam, hogy az Amazonon e-könyvként magánszemélyek is publikálhatnak. Nagy levegőt vettem, próbaolvasókat kerestem, aztán szerkesztőt, és megjelentettem a könyvet. Alighogy belecseppentem a független könyvkiadás világába, máris megláttam azt az ezernyi lehetőséget, ami eddig is ott volt, és elkezdtem mindent tesztelni, kipróbálni... Aminek már lassan egy éve. Ez a könyv pedig azért készült el, mert ma Magyarországon szinte senki nincs vele tisztában, mennyi kiaknázatlan lehetőség létezik kezdő írók számára. Nemcsak megjelentetni gyerekjáték a könyvedet, hanem írást és könyvkiadást tanulni is. És ma még nem tartok ott, hogy az állásomat sutba dobjam, de minden nap ér egy új siker, és hónapról hónapra nő az olvasótáborom meg az írói tevékenységemből szerzett bevételem is. Azt kívánom, ez Veled is így történjen, sőt – hidd el, hogy örülök neki, ha híresebb és gazdagabb leszel, mint én. Persze kérek valamit, ha ez megtörténik: állj ki és mondd el, Neked hogy sikerült, és Te is segíts másoknak. Megegyeztünk?

Rendben. Akkor, ha készen állsz rá, hogy publikált író légy, olvasd először végig a könyvet, hogy tudd, mi vár rád - ez főleg abban az esetben hasznos, ha még nem írtál le a tervezett könyvedből egy betűt sem, vagy éppenséggel kézírással írtad eddig a műveidet.

Abban az esetben, ha a valóban nyomdakész, komplett kézirat ott van a mellényzsebedben, legkésőbb a harmadik fejezettől, a dokumentumformázással foglalkozó résztől nyugodtan vedd kézbe a billentyűzetet és a műved formálódjon, haladjon szinkronban a kézikönyv javaslataival!

Na gyerünk, vágjunk bele!

1 – Az e-könyvekről röviden

Ha tisztában vagy vele, mi is az az e-könyv, avagy digitális könyv, esetleg online könyv vagy e-book, akkor ne vesztegesd itt az idődet, ugorj a következő fejezetre.

Az e-könyv egy olyan elektronikus dokumentum, amely különböző számítástechnikai eszközökön is egyszerű, élvezetes olvasási élményt nyújt. Az e-könyv éppen úgy nem megfogható, mint egy email, egy szövegszerkesztővel készített írásos dokumentum, vagy egy internetes oldal, kinézetében mégis leginkább a nyomtatott könyvekhez hasonlít, csak éppen az adott oldal egy készülék képernyőjén olvasható és nem egy kötetben.

Ez a könyv, amit most olvasol, ez is egy e-könyv, nyomtatásban nem jelenik meg egyáltalán. Ha végigköveted az útmutatásaimat, Neked is egy ilyen kiadványod lesz a végén, amit mások fognak majd olvasni!

Ha még csak olvasóként élvezted az e-könyvek nyújtotta szabadságot, lehet, hogy ijesztő lesz megérteni, hogyan is készül egy ilyen kiadvány, mennyi kötöttség és mennyi lehetőség van az e-könyv kiadásban. Én fél évvel azután, hogy elkezdtem magam beleásni az e-könyvek világába, már nyolc kiadványt jelentettem meg – nagyon könnyű hozzászokni, ha kitanulod!

Jó, de szeretném tudni, érdemes-e vele vesződni, olvas-e bárki e-könyvet?

Jogos kérdés, mert tényleg kevesebben olvasnak ma e-könyvet, mint nyomtatott könyvet. De aki igazán szeret olvasni, előbb-utóbb rákap az ízére. Merthogy jópár óriási előnye van egy digitálisan létező írásnak:

1) a polcon nem foglal helyet;

2) a bőröndben sem: hosszabb utazáshoz kiváló, mert nem kell azon gondolkodni, melyik három könyvet vigye magával az ember, csak fogja az e-könyv olvasóját a száz letöltött könyvvel, és majd kedve szerint választ;

3) este, azaz sötétben is olvasható: a kocsiban, ha nem te vezetsz; a buszon; buszmegállóban, ahol gyér a világítás; illetve az ágyban, ha a párod/gyermeked már alszik és nem akarod az olvasólámpa fényével zavarni (nem minden e-könyv olvasó készülék ilyen, de ilyet érdemes venni);

4) tűző napon is olvasható (nem minden e-könyv olvasó készülék ilyen, de ilyet érdemes venni), ellentétben a nyomtatott könyvvel, aminek a lapjai visszatükrözik a fényt és vakítanak (sajnos az okostelefonok nem tudnak elég világosak lenni a napfényben);

5) amint megvesszük, azonnal olvashatjuk;

6) bárhol letölthető, megvehető, ahol van internet: otthon, suliban, munkahelyen, nyaralás közben, metrón vagy reptéren, orvosi rendelőben – szemben azzal, hogyha a neten nyomtatott könyvet vásárolunk, a kiszállításra várni kell. Sosem marad már senki olvasnivaló nélkül!

7) a külföldön élő magyarok nehezen jutnak magyarnyelvű könyvhöz, ők szinte kizárólag interneten vásárolnak;

Tehát: vannak olyanok, akik kifejezetten e-könyvet keresnek és vásárolnak. Ha te nem szolgálod ki őket, megteszi valaki más! Ugye, hogy jobb lenne az elsők közé tartozni?

Nézzük, az e-könyv kiadása milyen lépésekből áll:

––––––––

1) Ahhoz, hogy szép e-könyvet kapjunk majd a végén, át kell alakítani a kéziratunkat.

Az e-könyv ugyanis lényegesen máshogy viselkedik, mint a nyomtatott könyv. Amíg a nyomtatott könyvet tördelik, azaz pontosan meghatározzák, melyik oldal hogyan nézzen ki, mekkora legyen a betűméret, hány szó szerepeljen egy oldalon (és pontosan melyek), hol helyezkedjen el az oldalszám, a fejezetcím, a fejezetek kezdődjenek-e mindig a páratlan oldalakon és így tovább, addig az e-könyv egy folyamatosan sikló szöveg. Úgy kell elkészítenünk, hogy minden eszközön, legyen az akár egy szélesképernyős számítógép vagy egy olcsó kis okostelefon, önmaga meghatározhassa, hogyan folyik, ahhoz, hogy szép és könnyen olvasható legyen. Szépen le kell tisztítani a kéziratot ahhoz, hogy csinos legyen mindenféle olvasókon. Ehhez kapsz majd segítséget a harmadik fejezetben.

––––––––

2) Borítót készítünk.

Könyvborítót készíteni nem olyan nehéz, mint hinnéd, bár oda kell rá figyelni, az tény. Ajánlok majd egy weboldalt, ahol percek alatt összehozhatod álmaid borítóját! Sőt, ajánlok rengeteg klassz weboldalt, ahol ingyen tudsz szebbnél szebb képek közt válogatni. Ha kreatív személyiség vagy (remélem, igen, hiszen írsz), nagyon fogod élvezni!

––––––––

3) Előállítjuk a megfelelő formátumú fájlt, amit fel tudunk tölteni internetes oldalakra, illetve el tudunk küldeni közvetlenül a terjesztőknek.

Az e-könyvek formátuma nem „.doc” vagy „.txt” vagy efféle egyszerű (Microsoft) cucc, hanem általában ”.epub”, amit a számítógéped nem tud hipp-hopp előállítani. De szerencsére vannak weboldalak, programok, amik megoldják ezt nekünk. Sok helyen tudjuk az eleve a szövegszerkesztővel készített kéziratot használni, de ha be szeretnél jutni a magyar webáruházakba, szükséged lesz a könyved „.epub” formátumára is, így ezt el fogjuk készíteni.

––––––––

4) Rendezzük azokat az adminisztratív kérdéseket, amik a bevételed fogadásával kapcsolatosak.

Ugyanis képesnek kell lenned rá, hogy a szerzett jövedelemről számlát adj, illetve adózni tudj utána (külföldön szerzett jövedelem esetén is). De ne aggódj, ez sem bonyolult, csak némi papírmunkát, postárajárást igényel.

––––––––

5) Megállapodunk az internetes webáruházakkal.

A magyar könyvkereskedőkkel papíron fogsz szerződni, a nemzetköziekkel az internet segítségével. Utána csak feltöltöd a könyved és kész!

És ha ezzel mind megvagy, dőlj hátra, pihenj kicsit, és már írhatod is a következő könyved!

2 – Előszöris: írjunk!

Két alternatíva lehetséges: vagy van kész kéziratod, akár több is, vagy most állsz neki az írásnak komolyan. Akárhogy is van, mielőtt kiadnád a könyved, gondolkodj el az alábbiakon:

A helyesírást ellenőriztem? Az automata helyesírás-ellenőrző be volt kapcsolva a szövegszerkesztőn, és már nem jelez hibát? Tisztában vagyok a nyelvtani szabályokkal, hogy például mikor kell vesszőt használni a mondatokban?

Tényleg jó a könyvem? Miért gondolom, hogy az?

Olvasta rajtam kívül valaki? Ha igen, kaptam érdemi kritikát, vagy csak annyit, hogy ez az írás fantasztikus, kiadót kellene neki keresni?

Olvastam szakirodalmat arról, hogyan kell írni? Vettem már részt írói tanfolyamon, beszélgettem más írókkal, író-aspiránsokkal? Tudom-e, hogy mások szerint mitől lesz jó egy könyv?

A fentiek ugyanis igenis kellenek ahhoz, hogy jól írjál. Ne járasd le magad már rögtön az írói pályád kezdetén azzal, hogy megjelentetsz egy rossz könyvet, mert aki beleolvas, vagy meg is veszi, nem fog a későbbi, sokkal jobb könyveidnek bizalmat szavazni.

A könyv végén, a Bónusz fejezetben összeszedtem neked azokat az internetes helyeket, ahol más írópalántákkal tudsz kommunikálni, megkérheted néhányukat, olvassák el a kéziratodat. Listába gyűjtöttem az általam ismert író-találkozók szervezőit is, elérhetőséggel együtt.

Szintén összeszedtem egy listát a fellelhető szakirodalmat illetően magyar és angol nyelven is. Szerepelnek itt könyvek, ingyenes könyvek, netes blogok is.

Én magam is írtam egy összefoglalót arról, mitől lesz jó egy könyv, mitől lesz valaki jó író. Jutányos áron töltheted le a legnépszerűbb internetes könyváruházakban, a címe: „Magánkiadás előtt”. A könyv 55 olyan tippet tartalmaz, amit kiadás előtt mindenképpen tudnod kell!

Csak olyan tartalmat publikálj, amelynek a szerzői vagy terjesztési jogai a te tulajdonodat képezik, azaz te írtad, vagy édesapád, kislányod kérésére teszed fel a netre, vagy valakivel szerződést kötöttél a kiadására.

Komolyan kérlek, hogy vedd magad emberszámba. Ha még nem tetted, szánj rá a kész kéziratodra még pár hónapot, hogy utánanézz a szakirodalomnak, keress egy új próbaolvasót, és átírd a művedet, amennyire kell!

Ha nem találsz sehol senkit, aki elolvasná a kéziratod, küldd el nekem az első fejezetet. Minden hónapban kisorsolok egy könyvet, amit elolvasok és véleményt mondok róla. Ha érdekel ez a megoldás, keress meg Facebookon!

A szerzőről

Nádasi Krisz nem sikeríró, nem bestseller-író (egyelőre). 2014 nyarán kezdte el az e-könyv-kiadást. A könyvei azóta szépen csendben, csinnadratta nélkül, ám ezresével fogynak az interneten: az angolnyelvűek az Amazonon, a magyarnyelvűek az iBooks, eKönyv és a többiek oldalán. Krisz azt szeretné, ha Veled is ez történne, mert nem tartja rendjénvalónak, hogy akadnak szépszerivel cégek, akik az írópalánták tudatlanságából kívánnak hasznot hajtani. Reméli, hogy most, hogy elolvastad a könyvét, zsong a fejed a sok új információtól, amit használni fogsz, mégpedig úgy, hogy kiadod a műved!

Ha hasznosnak találtad a könyvet, mesélj róla a barátaidnak és más íróknak. Nincsen rajta DRM (másolásvédelem), hogy ha már letöltötted, élvezhesd az e-könyv olvasódon, a táblagépeden, a telefonodon is. Ennek ellenére ne add oda senki másnak. Te sem szeretnéd, ha a köteted ingyen vándorolna kézről-kézre.

Krisz örül minden levélnek, hírlevél-feliratkozásnak, követésnek. Válaszol, kérdez, próbaolvasást, szerkesztést vállal szakmai és irodalmi szövegekre (próbaolvasást angolul is). Megjelent könyveidet szívesen elolvassa és véleményezi a Goodreads oldalon és a magyar terjesztőknél. Mindenképp kíváncsi rá, segített-e Neked a könyve, és ha igen, mi tetszett benne a legjobban! Írd meg neki, ha írói siker ér, és üzenj neki nyugodtan akkor is, ha motivációs löketre van szükséged!

Keresd meg az interneten:

Weboldalán: http://krisznadasi.wix.com/krisznadasiwrites

Facebook-on: www.facebook.com/krisznadasiwrites

Twitter-csatornája: www.twitter.com/krisznadasi

Könyvei és értékelései megtalálhatóak a Goodreads oldalán: www.goodreads.com/krisznadasi

Most Rajtad a sor! Sikeres könyvkiadást Neked!

Nádasi Krisz könyvei

Keira Christie: Rejtély az Open Air Hotelben

„A fiú lekecmergett a ló hátáról. Valóban jól esett járkálnia egy kicsit.

- Szóval itt feküdt? – kérdezte Benedektől. Azt a kijelölést nézte a fűben, ami az áldozat helyét mutatta. A fiú érdeklődve nézett szét a terepen. Benedek ötlete volt, hogy járják be ezt az utat, amit az áldozat megtett. Attila örült, hogy láthatja a helyszínt. És még így, a lovak és a lovaglás ellenére is most úgy gondolta, megérte.

Benedek is körbenézett a tett színhelyén. Ő már tegnap is járt itt, így nézelődésének egyetlen célja az volt, hogy minél jobban beleélje magát az áldozat és a tettes szerepébe.

Megkérték a lovarda vezetőjét, kísérje el őket, és egyik lónak azt az állatot kérték ki, amelyen tegnap Laci indult lőni.

- Még szerencse, hogy a lovak nem emlékeznek – jegyezte meg éppen Attila, mire a vezető elnézően mosolygott.

- Dehogynem – mondta. – A lovak csodálatos lények. Ha beszélni tudnának, maguk máris tudnának mindent.

- Talán így is elmondanak egyet s mást – nézett Benedek a vezetőre. Igencsak fájlalta, hogy a lovak nem tudnak beszélni.

- Na, végezzük el azt a kis kísérletet, amiért jöttünk... - sóhajtott a rendőrtiszt. A vezetőhöz fordult. – Akkor, ahogy megbeszéltük, uram, volna szíves?

A középkorú férfi bólintott.”

Baradlay László sikeres üzletember, a Merit Tanácsadó Rt alapítója és elnöke. Közismert és közkedvelt figura, akit a Merit másik négy ügyvezetője, a cég közel 100 munkatársa, az ügyfelek és a versenytársak is tisztelnek – és senki nem érti, milyen körülmények között szenvedhetett balesetet. Ha véletlen lőttek rá a céges nyaraláson, hogyan lehet, hogy az elkövető nem jelentkezik? Talán mindez nem is volt véletlen?

Laci elmondhatná, mi is történt, de nem tér magához. A baleset másnapján meghal a kórházban. A vidéki nyomozó, Kovács Benedek kihallgatja az érintetteket, odafigyel a részletekre – és másnap már szinte teljesen bizonyos abban, ki és hogyan követte el a gyilkosságot. Merthogy gyilkosság történt, csak éppen a bíróságon Benedek teóriája nem állná meg a helyét. A cég minden munkatársa visszautazik Budapestre, a férfi kénytelen felkerekedni, hogy bizonyítékot szerezzen, akár csapdát is állítson a gyilkosnak. Benedek akármilyen óvatos, egy szemtanú mégis meghal, mielőtt elmondaná, mit látott. Előkerül azonban egy érdekes levél, mérget mutatnak ki a borospohárban, meghiúsul egy gyilkossági kísérlet. Van, aki megcsalja a férjét, és van, aki megkéri barátnője kezét. Mindemellett egy izgalmas és viszonylag ismeretlen, új szakma, a tanácsadás mindennapjaiba és titkaiba is belekukkanthatunk.

A 2007-ben kiadott regény új, átdolgozott kiadása!

––––––––

Keira Christie: Alattam buli, felettem gyilkosság

Laktál már vékony falak közt, ahol a szomszédok minden rezdülését hallod? Ha igen, ez a modern kriminovella Neked szól!

––––––––

Keira Christie: Kinyírják a nemzeti dohányboltosunkat

Amikor a panelház földszintjén lévő trafik tulajdonosa váratlanul meghal, a kivezényelt nyomozó biztos benne, hogy Keirának van ötlete. A nőnek össze kell szednie magát, ha egy dohányboltos gyilkosságban labdába akar rúgni, főleg így farsang idején!

––––––––

Keira Christie: Tündérke és Arisztid – Receptes anyaregény 1: Kezdjünk főzni!

Receptes regény kezdő és kezdés előtt álló anyukáknak!

„Róza szinte elveszett a lábak erdejében, Anyu találta meg és vette fel a négykézlábon randalírozó babácskát.

- Hol a kedvenc unokahúgom? – érkezett vissza Juli a konyhából, Rózát keresve. Nagyon csinos nő volt; a két gyerek után is fantasztikusan nézett ki. Alacsony, karcsú, kissé napbarnított bőrrel, csinos, hosszúkás arccal. Ha törődtem volna vele, biztosan slamposnak éreztem volna magam mellette, de Juli nem az a fajta, akit az ilyesmi érdekel. Ő azért néz ki mindig ilyen csodásan, mert szépnek akarja látni magát, és azt szereti, ha a férje is annak tartja. Matthew, a bátyám egyébként magyar mércével mérve egyáltalán nem jóképű. Hosszú orra, hosszú arca jellegzetesen brit, bár szerencséjére Anyu génállományából lágyabb vonásokat is kapott, így aztán mondjuk Apunál, vagy Stephen Fry-nál jobban néz ki. Bátyám sármja külföldi nevéből ered, ha őszinte akarok lenni (hja, ki tudja, tán az enyém is). Juli nyilván fel is vette a családi nevet és hirtelen „Julia Christie”-ként kezdett aláírni. Nem ítélem el érte. Ami azt illeti, én meg nem vettem fel Zsolti nevét. Pedig a Jókai igazán remekül cseng... De Jókai Keira? Brr...”

Keira egy mindennapi anyuka – vagy talán mégsem? Egy egyszerű vállrándítással vallja be olvasóinak, hogy nem mindig biztos magában, és nem tudja, mi a legjobb a babájának. És néha ideges, máskor mérges, és imádja a családját, de időnként az idegeire mennek... persze Rózababát akkor is szeretettel nevelgeti. Humorosan számol be kalandjaikról (amiből akad bőven), szívmelengetően gondolkodik el a baba-nevelés apró részleteiről. És közben főz, mégpedig finom ételeket, amiket könnyű elkészíteni! Ráadásul rendesen el is magyarázza, hogy például hogyan kell puha, lyukacsos kenyeret sütni, rizst főzni vagy lekvárt eltenni.

És akkor még egy szó sem esett Arisztidről, a család arisztokrata kutyájáról, akinek mindenről megvan a véleménye: az ételekről, a hóról, a fürdésről, a játszóterezésről, az ételekről, no és az ételekről!

Ez a könyv kötelező olvasmány minden babázó, vagy babázásra készülő, főzőcskéző, vagy főzni tanuló olvasónak!

––––––––

Nádasi Krisz: Magánkiadás előtt – A kreatív írás alapjairól – Gyakorlati kalauz könyvíráshoz, regényíráshoz

Pontosan 55 könyvírással kapcsolatos, írástechnikai tippet tartalmaz ez a kiadvány íróknak és leendő íróknak. Nádasi Krisz nemcsak az egyszerű ötleteket gyűjtötte össze, mint például hogy hogyan formázzuk meg a főszereplő jellemét, vagy milyen nézőpontból írjunk, hanem azt is, hogyan válasszuk meg egy szakkönyv, regény címét, mitől ütős egy fülszöveg, milyen írássegítő szoftverek vannak, és hogyan keressünk olyan olvasókat, akik még a tervezett kiadás, illetve a könyvkiadóknak való elküldés előtt gyorsan elolvassák a kéziratot és érdemi véleményt mondanak róla, jobbító ötletekkel. Ha egy író idegen nyelven szeretne írni, ebben a könyvben megtalálja, milyen nyelven érdemes ennek nekifogni, sőt, még azt is, milyen legyen a téma.

Bónuszként a kiadvány mellékletében mindenre kiterjedő szakirodalom-lista található, a legjobb magyar és angolnyelvű könyvekkel, blogokkal, internetes cikkekkel. Az olvasni szerető vásárló egy mindent felölelő listát talál az utolsó oldalakon arról, hogy hol és hogyan lehet ingyen e-könyveket letölteni, olvasni.

Mindenkinek szól ez az e-könyv, aki jól akar írni – legyen szó akár levélről, novellaíró pályázatról, egy vállalkozást népszerűsítő szakkönyvről vagy egy komplett regényről. Még a költők is találnak benne hasznos tippeket!

Azoknak különösen szól a könyv, akik kéziratukat el akarják küldeni könyvkiadóknak, irodalmi pályázatra készülnek, vagy magánkiadást fontolgatnak – akár a családnak, akár az egész világnak írnak!

––––––––

Nádasi Krisz: Ki kopog, ki kopog? / Krisz Nádasi: Knock-knock

Egy rejtély a múltban, egy találós kérdés a jelenben - novella egy lányról és egy kisfiúról Mikulás idején. (Angol nyelven is megjelent.)

––––––––

Krisz Nádasi: Live My Life – Along Comes a Journalist – Regény, angol nyelven

What would happen if you met Mr Right just when you decided you didn’t want to go out with anyone at all?

Young, attractive, international sales rep Norah is about to find out. She genuinely doesn’t want to have a Mr Right around, just when she’s busy with lots of exciting travel around Europe. But life happens: the ugly journalist guy Simon, who was commissioned to write an article on Norah’s way of working, falls for her.

Still, Norah doesn’t have time for a relationship. Her Dad’s health is getting worse and he doesn’t care. Her friends, Sylvia and Liz have their own secrets and her lazy brother Adam is acting funny. What is he hiding? Should Norah confront him?

When Simon accidentally rides back into Norah’s life, she must make a decision. Because there is something about him that makes Norah believe he is The One.

––––––––

Krisz Nádasi: Growing Up and Steinbeck – Exkluzív Amazon kiadású novella, angol nyelven

––––––––

Krisz Nádasi: I Love Her, I Love Him, I Love Her Not - Regény, angol nyelven (előkészületben)

––––––––

Christie Cayme: Mindenkinek van egy tévedése – Teen Romances #1

Tina egy modern, talpraesett lány, aki imádja a kutyáját, Arthurt, a kis beagle kölyköt. Most kezdi a gimnáziumot, és nagyon, de nagyon szeretné, ha lenne fiúja. Amikor a suli egyik focistája már szeptember elsején megszólítja, mégsem tudja eldönteni, tényleg igent mondjon-e?

––––––––

Christie Cayme: És Apu meggondolta magát – Teen Romances #2

Zoe nem randizhat. Egyáltalán, soha, senkivel. Már másodikos a gimiben, de édesapja kikötötte, hogy csak akkor találkozgathat bármilyen fiúval is, ha sikeresen leérettségizik. Ezt a suliban is tudják, és egyik fiú sem foglalkozik azzal, hogy Zoét randira hívja. De Pete új fiú az iskolában, és nem fogadja el Zoétól a nemet...

––––––––

Christie Cayme: Új szerelem? – Teen Romances #3 (előkészületben)

––––––––

A könyvek a nagyobb magyar és nemzetközi online könyvesboltokban megtalálhatóak, letölthetőek, illetve szolgáltatótól függően a beleolvasás is engedélyezett!